CELEX: 52017PC0023
Language: et
Date: 2017-01-19
Title: Ettepanek: NÕUKOGU MÄÄRUS, millega muudetakse Euroopa Parlamendi ja nõukogu direktiivi 2008/98/EÜ III lisa ohtliku omaduse HP 14 („keskkonnaohtlik“) osas

EUROOPA KOMISJON
            Brüssel,19.1.2017
            COM(2017) 23 final
            2017/0010(NLE)
            Ettepanek:
            NÕUKOGU MÄÄRUS,
            millega muudetakse Euroopa Parlamendi ja nõukogu direktiivi 2008/98/EÜ III lisa ohtliku omaduse HP 14 („keskkonnaohtlik“) osas
            (EMPs kohaldatav tekst)
            
               
         
         
            
               SELETUSKIRI
            
            
               Komisjoni määrusega (EL) nr 1357/2014 vaadati 2014. aastal põhjalikult läbi direktiivi 2008/98/EÜ (mis käsitleb jäätmeid) (jäätmete raamdirektiiv) III lisa, milles on kindlaks määratud omadused, mille alusel loetakse jäätmed ohtlikeks jäätmeteks. Kõnealuse läbivaatamise põhieesmärk oli kohandada jäätmete omadusi tehnika ja teaduse arenguga ning viia võimaluse piires kooskõlla ohtlike jäätmete kindlakstegemine kriteeriumidega, mis on sätestatud määruses (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist (CLP-määrus).
            
            
               Ainuke ohtlik omadus, mida selle läbivaatamise käigus ei muudetud, oli ohtlik omadus HP 14 („keskkonnaohtlik“), sest leiti, et selle omaduse hindamiseks vajalikku teadmistebaasi on vaja veel parandada. 
            
            
               Keskkonnaohtlikkuse hindamise osas on nüüd tekkinud õiguslik vaakum: jäätmete raamdirektiivi III lisa praeguses märkuses on kirjas, et ohtliku omaduse HP 14 („keskkonnaohtlik“) määramisel võetakse aluseks kriteeriumid, mis on sätestatud 1. juunil 2015. aastal kehtetuks tunnistatud nõukogu direktiivi 67/548/EMÜ VI lisas.
            
            
               Õigusliku vaakumi ja ohtliku omaduse HP 14 („keskkonnaohtlik“) määramise puuduva ühtlustamise lahendamiseks esitas komisjon määruse eelnõu jäätmete raamdirektiivi artikli 39 alusel loodud komiteele hääletamiseks. Komitee ei andnud määruse eelnõu kohta 25. oktoobri 2016. aasta istungil pooldavat arvamust. 
            
            
               Põhiprobleemid olid komitee arvates seotud 1) vajadusega selgitada, et liikmesriigid võivad keskkonnaohtlikkuse hindamisel endiselt kasutada katsemeetodeid ning 2) tõenäosusega, et komisjoni kavandatud arvutusvalemite kasutamisega muutuksid teatavat liiki jäätmete klassifitseerimisel tavajäätmed ohtlikeks jäätmeteks ning jäätmekäitluse suurenevate kulude tõttu mõjutaks see negatiivselt nende jäätmete ringlussevõttu. Selles kontekstis nimetatud jäätmeliigid olid jäätmete põletamisel tekkiv koldetuhk ja purustamisjäägid.
            
            
               Seega esitatakse nõukogu otsuse 1999/468/EÜ artiklis 5a sätestatud korra kohaselt ettepanek nõukogu määruse kohta nõukogule ja saadetakse Euroopa Parlamendile.
            
            
            
               2017/0010 (NLE)
            
            
               Ettepanek:
            
            
               NÕUKOGU MÄÄRUS,
            
            
               millega muudetakse Euroopa Parlamendi ja nõukogu direktiivi 2008/98/EÜ III lisa ohtliku omaduse HP 14 („keskkonnaohtlik“) osas
            
            
               (EMPs kohaldatav tekst)
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse Euroopa Parlamendi ja nõukogu 19. novembri 2008. aasta direktiivi 2008/98/EÜ, mis käsitleb jäätmeid ja millega tunnistatakse kehtetuks teatud direktiivid,
                  1
                eriti selle artikli 38 lõiget 2, 
            
            
               ning arvestades järgmist:
            
            
               (1)Direktiivi 2008/98/EÜ III lisas on loetletud jäätmete omadused, mille alusel loetakse jäätmed ohtlikeks jäätmeteks.
            
            
               (2)Direktiivis 2008/98/EÜ on märgitud, et jäätmete klassifitseerimine ohtlikeks peaks muu hulgas põhinema kemikaale käsitlevatel liidu õigusaktidel, eelkõige seoses segude ohtlikeks klassifitseerimise, sealhulgas selleks kasutatud kontsentratsiooni piirnormiga. Komisjoni otsusega 2000/532/EÜ
                  2
                on kehtestatud jäätmeliikide nimistu, et soodustada jäätmete ühtlustatud klassifitseerimist ja tagada jäätmete ohtlike omaduste ühtlustatud kindlaksmääramine liidu piires.
            
         
         
            
               (3)Direktiivi 2008/98/EÜ III lisas on ette nähtud, et ohtliku omaduse HP 14 („keskkonnaohtlik“) määramisel võetakse aluseks kriteeriumid, mis on sätestatud nõukogu direktiivi 67/548/EMÜ
                  3
                VI lisas.
            
            
               (4)Direktiiv 67/548/EMÜ tunnistati kehtetuks alates 1. juunist 2015 ja asendati Euroopa Parlamendi ja nõukogu määrusega (EÜ) nr 1272/2008
                  4
               . Kõnealust direktiivi kohaldatakse siiski mõnede segude suhtes kuni 1. juunini 2017, kui need on klassifitseeritud, märgistatud ja pakendatud vastavalt Euroopa Parlamendi ja nõukogu direktiivile 1999/45/EÜ
                  5
                ja turule lastud enne 1. juunit 2015.
            
            
               (5)Direktiivi 2008/98/EÜ III lisa asendati komisjoni määrusega (EL) nr 1357/2014,
                  6
                et vajaduse korral viia kooskõlla ohtlike omaduste määratlused määrusega (EÜ) nr 1272/2008 ning asendada viited direktiivile 67/548/EMÜ viidetega määrusele (EÜ) nr 1272/2008.  
            
            
               (6)Mõistet „ohtlik omadus HP 14“ („keskkonnaohtlik“) ei muudetud määrusega (EL) nr 1357/2014, sest oli vaja teha täiendav uuring, et tagada sellise teabe täielikkus ja representatiivsus, mis käsitleb võimalikku mõju, mis tuleneb ohtliku omaduse HP 14 („keskkonnaohtlik“) hindamise kooskõlla viimisest määruses (EÜ) nr 1272/2008 sätestatud kriteeriumidega. Kõnealuse uuringu lõppemisel on asjakohane kajastada selles esitatud soovitusi ohtliku omaduse HP 14 („keskkonnaohtlik“) hindamiseks direktiivi 2008/98/EÜ III lisas esitatud jäätmete puhul ning viia kõnealune hindamine võimaluse piires kooskõlla määruses (EÜ) nr 1272/2008 sätestatud kemikaalide ökotoksilisuse hindamise kriteeriumidega. Arvutusvalemite alusel jäätmete ohtliku omaduse HP 14 („keskkonnaohtlik“) ohuklassifikatsiooni kindlaksmääramisel tuleks kohaldada määruses (EÜ) nr 1272/2008 määratletud üldisi läviväärtusi. 
            
            
               (7)Kui tehakse katse, et hinnata ohtlikku omadust HP 14 („keskkonnaohtlik“) jäätmete puhul, on asjakohane kohaldada komisjoni määrusega (EÜ) nr 440/2008
                  7
                kehtestatud vastavaid meetodeid või muid rahvusvaheliselt tunnustatud katsemeetodeid ja suuniseid. Otsuses 2000/532/EÜ on sätestatud, et kui teatavate ainete ohtlikke omadusi on hinnatud katsetades ja kasutades direktiivi 2008/98/EÜ III lisa kohaseid ohtlike ainete sisalduse piirväärtusi, on katse tulemused ülimuslikud. Samuti tuleks arvesse võtta ka määruse (EÜ) nr 1272/2008 artiklit 12, eriti artikli 12 punkti b ja meetodeid selle kohaldamiseks.
            
            
               (8)On asjakohane anda ettevõtjatele ja pädevatele asutustele piisavalt aega uute nõuetega kohanemiseks. 
            
            
               (9)Direktiivi 2008/98/EÜ artiklis 39 osutatud komitee ei ole esitanud arvamust käesolevas määruses sätestatud meetmete kohta. Seepärast peaks nõukogu võtma meetmed vastavalt nõukogu otsuse 1999/468/EÜ
                  8
                artikli 5a lõikele 4.
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Direktiivi 2008/98/EÜ III lisa muudetakse järgmiselt.
            
            
               1)
                     Ohtlikku omadust HP 14 („keskkonnaohtlik“) käsitlev kanne asendatakse järgmisega:
            
            
               „HP 14 „keskkonnaohtlik“: jäätmed, mis põhjustavad või võivad põhjustada kas vahetult või pikema aja jooksul ohtu ühele või mitmele keskkonnaelemendile.
            
            
               Jäätmed, mis vastavad ühele järgmistest tingimustest, tuleb klassifitseerida ohtlikuks koodiga HP 14. 
            
            
               –Jäätmed, mis sisaldavad ainet, mis vastavalt Euroopa Parlamendi ja nõukogu määrusele (EÜ) nr 1272/2008* on klassifitseeritud ohulausete koodiga 420 osoonikihti kahandavaks aineks ja sellise aine kontsentratsioon võrdub kontsentratsiooni piirnormiga 0,1 % või ületab seda. 
            
            
               [ c(H420) ≥ 0,1 % ] 
            
            
               –Jäätmed, mis sisaldavad üht või mitut ainet, mis vastavalt Euroopa Parlamendi ja nõukogu määrusele (EÜ) nr 1272/2008 on klassifitseeritud ohulausete koodiga H400 vesikeskkonnale ohtlikeks ägeda toimega aineteks ja selliste ainete kontsentratsioonide summa võrdub kontsentratsiooni piirnormiga 25 % või ületab seda. Selliste ainete suhtes kohaldatakse läviväärtust 0,1 %.
            
            
               [ ∑ c (H400) ≥ 25 % ]
            
            
               –Jäätmed, mis sisaldavad üht või mitut ainet, mis vastavalt Euroopa Parlamendi ja nõukogu määrusele (EÜ) nr 1272/2008 on klassifitseeritud 1., 2. või 3. ohukategooriasse vesikeskkonnale ohtlikeks kroonilise toimega aineteks (vastavalt ohulausete kood(id) H410, H411 või H412) ning kõigi vesikeskkonnale ohtlike 1. kategooriasse (H410) klassifitseeritud kroonilise toimega ainete kontsentratsioonide summa, mis on korrutatud 100-ga, ja liidetud kõigi vesikeskkonnale ohtlike 2. kategooriasse (H411) klassifitseeritud kroonilise toimega ainete kontsentratsioonide summale, mis on korrutatud 10-ga, ja liidetud kõigi vesikeskkonnale ohtlike 3. kategooriasse (H412) klassifitseeritud kroonilise toimega ainete kontsentratsioonide summale, võrdub kontsentratsiooni piirnormiga 25 % või ületab seda. Koodiga H410 klassifitseeritud ainete suhtes kohaldatakse läviväärtust 0,1 % ja koodiga H411 või H412 klassifitseeritud ainete suhtes kohaldatakse läviväärtust 1 %.
            
            
               [ 100 x ∑c (H410)) + 10 x ∑c (H411) + ∑c (H412) ≥ 25 % ]
            
            
               –Jäätmed, mis sisaldavad üht või mitut ainet, mis vastavalt Euroopa Parlamendi ja nõukogu määrusele (EÜ) nr 1272/2008 on klassifitseeritud 1., 2., 3 või 4. ohukategooriasse vesikeskkonnale ohtlikeks kroonilise toimega aineteks (vastavalt ohulausete kood(id) H410, H411, H412 või H413) ja selliste ainete kontsentratsioonide summa võrdub kontsentratsiooni piirnormiga 25 % või ületab seda. Koodiga H410 klassifitseeritud ainete suhtes kohaldatakse läviväärtust 0,1 % ja koodiga H411, H412 või H413 klassifitseeritud ainete suhtes kohaldatakse läviväärtust 1 %.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ]
            
            
               kus: ∑ = summa ja c = ainete kontsentratsioonid.
            
            
               ___________________________________
            
            
               *
                     Euroopa Parlamendi ja nõukogu 16. detsembri 2008. aasta määrus (EÜ) nr 1272/2008 mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).“
            
            
            
               2)
                     Märkus kande HP 15 järel jäetakse välja. 
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. 
            
            
               Käesolevat määrust hakatakse kohaldama 12 kuud pärast selle avaldamise kuupäeva Euroopa Liidu Teatajas.
            
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 312, 22.11.2008, lk 3. 
               
               
                  
                     (2)
                  Komisjoni 3. mai 2000. aasta otsus 2000/532/EÜ, millega asendatakse otsus 94/3/EÜ (millega kehtestatakse jäätmeid käsitleva nõukogu direktiivi 75/442/EMÜ artikli 1 punkti a kohaselt jäätmete nimistu) ja nõukogu otsus 94/904/EÜ (millega kehtestatakse ohtlikke jäätmeid käsitleva nõukogu direktiivi 91/689/EMÜ artikli 1 lõike 4 kohaselt ohtlike jäätmete nimistu) (EÜT L 226, 6.9.2000, lk 3).
               
               
                  
                     (3)
                  Nõukogu 27. juuni 1967. aasta direktiiv 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta (EÜT 196, 16.8.1967, lk 1).
               
               
                  
                     (4)
                  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
               
               
                  
                     (5)
                  Euroopa Parlamendi ja nõukogu 31. mai 1999. aasta direktiiv 1999/45/EÜ ohtlike preparaatide klassifitseerimist, pakendamist ja märgistamist käsitlevate liikmesriikide õigus- ja haldusnormide ühtlustamise kohta (EÜT L 200, 30.7.1999, lk 1).
               
               
                  
                     (6)
                  Komisjoni 18. detsembri 2014. aasta määrus (EL) nr 1357/2014, millega asendatakse Euroopa Parlamendi ja nõukogu direktiivi 2008/98/EÜ (mis käsitleb jäätmeid ja millega tunnistatakse kehtetuks teatud direktiivid) III lisa (ELT L 365, 19.12.2014, lk 89).
               
               
                  
                     (7)
                  Komisjoni 30. mai 2008. aasta määrus (EÜ) nr 440/2008, millega kehtestatakse katsemeetodid vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) (ELT L 142, 31.5.2008, lk 1).
               
               
                  
                     (8)
                  Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused (ELT L 184, 17.7.1999, lk 23).